Afgetrede polisieman dood gevindArgieffoto: SAPD/Facebook Niemand is nog in hegtenis geneem nadat ŉ afgetrede Vrystaatse polisiebeampte verlede week dood in sy huis in Theunissen aangetref is nie. Die liggaam van AO Sabata Tsoai is op 14 Mei omstreeks 16:40 in ŉ slaapkamer in sy huis gevind. Sers. Mamello Mokhuoane, woordvoerder van die polisie, het gesê ŉ 12-jarige familielid van Tsoai het na sy huis gegaan om klere te gaan haal wat sy daar gelos het. Sy het opgemerk dat die deur na die hoofhuis oopstaan en het gaan ondersoek instel. “Binne die huis het sy ŉ bloedspoor opgemerk en onmiddellik die polisie in kennis gestel,” het Mokhuoane gesê. “AO Tsoai se liggaam is in een van die slaapkamers in die huis gevind. Sy hande en voete was met draad vasgebind.” Mokhuoane het gesê weens die sensitiewe aard van die ondersoek kan daar nie in dié stadium bevestig word of enigiets uit die huis gesteel is of nie. Volgens Mokhuoane wag die polisie steeds op die uitslae van die nadoodse ondersoek om die oorsaak van Tsoai se dood te bevestig. ŉ Saak van moord word ondersoek. Tsoai was 31 jaar lank lid van die polisiemag en verbonde aan die Theunissen- sigbare polisiëringseenheid. Hy het in 2006 afgetree. Mense met meer inligting oor die voorval word versoek om konst. Mzwandile Mekana by 078 239 9594 te nader.